Sedmični izvještaj polena za područje Zeničko-dobojskog kantona

Podaci sa mjernih stanica za polen Tešanj, Zenica i Visoko
[bookmark: _GoBack]Za period: ponedjeljak, 17.08.2026. godine - nedjelja, 23.08.2026. godine
(Napomena: mjerna stanica za polen u Zenici na servisu) 

Na području Tešnja dostignute visoke koncentracije polena ambrozije, u opadanju koncentracije polena ostalih zeljastih korovskih biljaka

Na području Tešnja uveliko traje sezona alergenog polena ambrozije (Ambrosia). Našim fenološkim opažanjima ambrozija je široko prisutna kako na poljoprivrednim površinama, uz saobraćajnice, željezničke tračnice, na degradiranim površinama i jalovištima. Osim toga biljke ambrozije pronalazimo i na izrazito oskudnim i siromašnim dobro osvijetljenim mjestima, različitim odlagalištima otpada, zapuštenim površinama ali isto tako i na plodnim zemljištima kao korov različitih okopavina, ali i u usjevima i dvorištima. U odnosu na prethodne godine, izrazito toplo i suho vrijeme kakvo je bilo u proteklim sedmicama, znatno pogoduju cvjetanju biljaka ambrozije zbog čega su već u ranoj fazi dostignute umjerene koncentracije polena, a vrlo brzo i visoke koncentracije. Od 18. do 20.08.2026. godine izmjerene su umjerene koncentracije, a visoke koncentracije, sa preko 50 pz/m3 vazduha izmjerene su od 21. do 24.08.2026. godine.

Područje koje pokriva mjerna stanica za polen u Visokom je na većoj nadmorskoj visini, vegetacija kasni, pa su u toku sedmice na ovom području evidentirane uglavnom niske do umjerene koncentracije polena ambrozije, osim posljednjeg dana sedmice, 23.08. kada je izmjerena visoka koncentracija.

Polen biljaka iz porodice konoplje, prvenstveno hmelja, zadržao je niske do umjerene koncentracije tokom cijele sedmice. 
Koprive (Urticaceae ) su u završnoj fazi svoje glavne sezone cvjetanja. Za suhih dana količina polena koprive još uvijek može dostići visoke koncentracije regionalno, posebno ukoliko bi došlo do osvježenja i padavina pri čemu bi biljke koprive ponovno retrovegetirale i proizvele nove količine polena. Inače će koncentracije polena koprive ostati niske.
Širenje polena pelina (Artemisia) već se smanjilo. Glavno razdoblje cvjetanja široko rasprostranjenog običnog pelina (Artemisia vulgaris) završit će u nadolazećim danima dijelom zbog suše i visokih temperatura koje je ubrzalo cvjetanje, sazrijevanje i sušenje biljaka. Druge, kasnije cvjetajuće domaće vrste neće moći nadoknaditi pad koncentracije polena. Stoga bi umjerene količine polena pelina trebale postati rijetke, uglavnom će prevladavati niske koncentracije. Čak i u višim planinskim regijama, polena pelina ima vrlo malo.
Koncentracije polena trava (Poaceae) ostaju niske na svim mjernim stanicama. Većina osoba alergičnih na polen trava stoga više ne bi trebala osjećati simptome alergije. Međutim, primjetni simptomi ne mogu se u potpunosti isključiti u blizini kasno cvjetajućih vrsta, koje uključuju mnoge ukrasne trave koje su sastavni dio hortikulturnih nasada u gradskim parkovima.

Polen ostalih zeljastih korovskih biljaka pepeljuga i štir, kiselice, i bokvica bio je uglavnom nizak.
U tragovima pronalazimo polen drvenastih formi i to lipe (Tilia) i četinara (Pinus), te pojedinačna polenska zrnca zeljastih biljaka kao što je polen štitarki (Apiaceae) i broća (Rubiaceae), i ostalih biljaka iz velike skupine glavočika (Asteraceae).

Zaključak: Vrhunac sezone polena većine zeljastih korovskih biljka je prošao. Ali je zato pred nama uzlazni trend rasta alergenog polena ambrozije čiji vrhunac očekujemo u zadnjoj dekadi augusta i prvoj polovici mjeseca septembra. Osobe alergične na polen ambrozije redovno se trebaju informisati o koncentracijama polena ambrozije koje se sedmično objavljuju na web stranici INZ, te izbjegavati boravak u blizini površina na kojima je ambrozija prisutna u značajnijem intenzitetu.

